google/wiki40b huggingface dataset:
Vavtrudnesmål

Vavtrudnesmål (norrønt: Vafþrúðnismál) er et av diktene i den norrøne diktsamlingen Den eldre Edda og handler om Odins ferd til jotnen Vavtrudne for å få rede på hvem av de to som er den klokeste. Diktet er tatt med blant de 32 Edda-diktene i manuskriptet Codex Regius. Det regnes blant kunnskapsdiktene i Edda, i motsetning til heltediktene

Handling

Diktet kan deles i tre deler. Det innledes med en samtale mellom Odin og hans hustru Frigg om at Odin må oppsøke jotnen Vavtrudne for å finne ut om han er like klok og kunnskapsrik som Odin selv. Frigg råder ham fra å dra, men Odin må dra for han tåler ikke tanken på at noen er hans jevnbyrdige i kløkt.
Etter de fem innledende vers drar Odin til jotnens hall og presenterer seg for Vavtrudne som «vandreren» («Gagnráðr») og de går i gang med å spørre hverandre ut om navn på ulike mytologiske figurer og andre mytologiske forhold. Ingen klarer å sette den andre fast, og i diktets siste del er det Odin som stiller spørsmålene. Til slutt må vandreren stille spørsmål om hva Odin hvisket sin sønn Balder i øret da han ble båret til likbålet. Her måtte Vavtrudne gi opp, for det visste ingen. Samtidig forsto nå Vavtrudne hvem han samtalte med – ingen andre enn den som selv hvisket det kunne vite svaret. «Ingen det véd, hvad i øre du, sagde din søn i old;». Finnur Jónsson hevder at Vavtrudne måtte dø for dette, jamfør jotnens sluttord i siste vers «med feig (til døden hjemfalden) mund jeg, mælte min visdom og om Ragnarok. Øved mod Oden, jeg min ordkløgt nu, evig du visest er!»

Diktets opprinnelse

Diktet antas å være nedskrevet rundt 1270, men er sannsynligvis diktet tidligere og overlevert muntlig. Den islandske filologen Fínnur Jónsson tidfester diktet til 10. århundre ut fra det fullstendig hedenske innholdet. Jónsson tidfester det nærmere til å være relativt gammelt og fra århundrets første del ut fra at det nevner at jotnenes stamfar hadde seks hoder. I yngre Edda-dikt, som Hymeskvadet, hadde jotnene opptil 900 hoder.
Åbo domkirke

Åbo domkirke ved Aura å, Åbo i Finland og er stiftskirke i Åbo erkestift, kirken er viet jomfru Maria. Kirken er oppført på slutten av 1200-tallet og ble innviet som biskopskirke den 17. juni 1300. Kirken har flere ganger blitt utvidet og ved Åbos brann i 1827 ble kirken skadet og gjennomgikk omfattende reparasjoner, blant annet ble et nytt spir bygget.
Koichi Ae

Karriere

Koichi Ae startet sin profesjonelle karriere i Gamba Osaka i 1999. Han har også spilt for Avispa Fukuoka, Kashima Antlers og Montedio Yamagata.
Foreningen for spanske språkakademier

Foreningen for spanske språkakademier (spansk: Asociación de Academias de la Lengua Española) ble opprettet i Mexico i 1951 og representerer unionen av alle de forskjellige språkakademiene i den spansktalende verden.
Thor Inge Fossen

Biografi

Fossen er sivilingeniør (MTech) i marin teknikk (1987) og han har en ph.d. i teknisk kybernetikk (1991) fra NTNU.
Han er Fulbright alumni og han studerte aerodynamikk og flystyringssystemer gjennom Fulbright-programmet ved Department of Aeronautics and Astronautics, University of Washington, Seattle (1989-1990). Fossen ble ansatt som førsteamanuensis i 1991 og han var 30 år når han ble utnevnt som professor ved NTNU (1993). Han er medlem av Norges Tekniske Vitenskapsakademi (innvalgt 1998) og utnevnt som IEEE Fellow (2016) av «the Institute of Electrical and Electronics Engineers (IEEE)». Fossen har som gründer vært med å etablere selskapet Marine Cybernetics AS i 2002 hvor han var Vice President R&D (2002-2008). Selskapet er i dag er en del av de maritime tjenestene i DNV GL. Han er en av gründerne av selskapet SCOUT Drone Inspection AS (2017). Fossen innehar flere patenter på hardware-in-the-loop (HIL)-testing teknologi for maritime og offshore systemer (2005-2009). Et patent for væroptimal styring av marine fartøy ble godkjent i 1998. Dette arbeidet fikk «the Automatica Prize Paper Award» i 2002. I 2008 mottok Fossen the «Arch T. Colwell Merit Award» at the SAE 2008 World Congress.

Faglig profil

Fossens fagområder er kybernetikk, datateknologi, autonome systemer, ubemannede fartøy, navigasjonssystemer og marin teknikk hvor han har publisert mer enn 400 internasjonale artikler. Han har skrevet tre internasjonale lærebøker på engelsk. Den første læreboken  regnes som standardreferansen innenfor navigasjon og fartøystyring for marine systemer. Denne boken ble etterfulgt av to bøker  og . De matematiske modellene som brukes til å lage styre- og navigasjonssystemer til marine fartøy er basert på Fossens robot-inspirerte modellrepresentasjon fra 1991 . Fossens fartøymodell regnes som internasjonal standard innenfor fagfeltet og den er referert i flere tusen internasjonale artikler. I tillegg til lærebøkene har Fossen utgitt tre fagbøker ,  og
Roby (Texas)

Roby er administrativt sete i Fisher County i Texas i USA. Etter 2010 års folketelling hadde da Roby 643 innbyggere.
Sveriges Arkitekter

Sveriges Arkitekter er intresseorganisasjon for Sveriges arkitekter, interiørarkitekter, landskapsarkitekter og planeringsarkitekter.
Sveriges Arkitekter ble stiftet 1. juli 2002. Samtidig ble de tidligere organisasjonene Svenska Arkitekters Riksförbund (SAR), Svenska Inredningsarkitekters Riksförbund (SIR), Landskapsarkitekternas Riksförbund (LAR) (som før 1970 het Föreningen Svenska Trädgårds- och Landskapsarkitekter) og Fysiska Planerares Riksförbund (FPR) samt fagforeningen ArkitektFörbundet oppløst.
Medlem i Sveriges Arkitekter forkortes MSA. Medlemmer av de spesifikke yrkesgruppene som oppfyller visse krav kan benytte titlene arkitekt SAR/MSA, arkitekt SIR/MSA, landskapsarkitekt LAR/MSA respektive planeringsarkitekt FPR/MSA.
Forbundet er med i Sveriges akademikers centralorganisation.
Sveriges Arkitekter deler årlig ut blant annet Kasper Salin-prisen og Sienaprisen
Unu (album)

Unu er et musikkalbum med Andreas Aase, utgitt i 2006.
Norbert Gyömbér

Landslaget

Han ble tatt ut i Slovakias EM-tropp til EM i Frankrike 2016.
Diamond Valley Lake-demningen

Diamond Valley Lake-demningen er egentlig flere jord-/steinfyllingsdammer som danner en kunstig innsjø – Diamond Valley Lake i det sørlige California, USA. Den ligger ikke langt øst for Los Angeles. Selve jordfyllingen har et volum på 84,5 mill m³, som er den 5. største i verden og den nest største demningskonstruksjonen i USA.
Innsjøen som demmes opp er på 1 mill m³ og arealet 18 km², og er viktig for rekreasjon i denne tørre og nedbørfattige delen av California. Det er ikke installert kapasitet for vannkraftproduksjonen, formålet med dammen er drikkevann og rekreasjon. Anlegget var ferdig i 2000.
Bryting under Panamerikanske leker 1967

Bryting under Panamerikanske leker 1967. Bryting var med som en av flere øvelser under de femte Panamerikanske leker som ble arrangert i Winnipeg i Canada fra 23. juli til 6. august 1967. Det ble konkurrert i åtte vektklasser i fristil. USA ble beste nasjon, de vant alle åtte gullmedaljene.
Veles

Veles (Велес) er en by i Nord-Makedonia med en befolkning på cirka 55 000. Byen er oppkalt etter Josip Broz Tito, og het før Titov Veles.
Veles ligger sentralt i Nord-Makedonia. Elven Vardar renner gjennom byen.
Norris-demningen

Norris-demningen er en demning med vannkraftverk beliggende i Anderson County, delstaten Tennessee i USA. Den regulerer Clinch River (øvre Tennessee River), og skaper den 117 km lange Norrissjøen (Norris Lake) på 137 km². Det er det største kunstige reservoar på noen sideelv til Tennessee River.
Kraftverket har en installert produksjonskapasitet på 131 MW, fordelt på to turbiner. Demningen er 570 m lang og 81 m høy. Operatør er Tennessee Valley Authority. Utbyggingen skjedde fra 1933 til 1936.
Poppy Sound

Poppy Sound var POP-Revyens plateselskap. Platene ble spilt inn og produsert i kommisjon, først hos Phonogram og senere hos Columbia (EMI).
Første utgivelse var «I Remember When I Loved Her» / «Frustration» med Oslogruppa The Beatmakers, som hadde vunnet musikkavisens talentkonkurranse. A-siden var en coverlåt som allerede var gjort kjent med The Zombies.
En ukes tid senere gikk The Pussycats i studio og spilte inn en spesialplate for POP-Revyens lesere. «Smile at Me» var, som de fleste av gruppas hits, komponert av gitaristen Trond Graff, mens B-siden var blank. Hastigheten var 33 1/3, som på LP-plater, og ikke 45 r.p.m., som på vanlige singelplater. Det ble reklamert med at det sammen med flexiplaten fulgte «et hefte i stort format med fargefotografier av gruppa». Enkelte ble kan hende skuffet over trykksaken. Den var på bare 4 sider, og fargebildene var ikke annet enn sort-hvitt trykk på orangefarget bunn.
I anledning gjenutgivelsen, som ekstraspor på The Pussycats' CD-en, Mrrr Mrrr Mrrr, ble sangen feilaktig omtalt som en «reklamesingle». Dette kan ikke være rett; for selv om singelen «Smile at Me» ble laget eksklusivt for plateklubben Poppy Records, og ble tilbudt POP-Revyens lesere for 5 kroner, hadde det ikke noe med reklame eller promotering å gjøre. Vanlig pris for singler i hard vinyl, med både A- og B-sider, var 8 kroner, så flexisingelen var et forholdsvis dyrt produkt.
I motsetning til «I Remember When I Loved Her» med The Beatmakers, som var tilgjengelig for salg gjennom alle landets plateforetninger, var det ikke mulig å få kjøpt «Smile at Me» fra andre salgskanaler enn POP-Revyens redaksjon.
I nr. 17-1967 annonserte Poppy Sound en LP med tittelen Pop ’67. Denne var gjort i samarbeid med Columbia (EMI). Hele 14 norske grupper fra «Den store talentjakten» 1966-1967 medvirket på denne LP-en. Pop '67 ble gjenutgitt på CD i 2005 i serien «Norsk Rocks Skattkammer Vol. 6» sammen med en rekke bonusspor.
Brukergenerert innhold

Brukergenerert innhold og brukerskapt innhold viser til ulike typer mediainnhold som er offentlig tilgjengelig og produsert av sluttbrukere.
Det er gjerne formålstjenlig å trekke et skille mellom brukergenerert og brukerskapt innhold. I de tilfellene der brukerne aktivt produserer innhold, f eks å redigere en artikkel på Wikipedia, vil det være tale om brukerskapt innhold. I økende grad ser en imidlertid at innhold blir til gjennom et komplekst samspill mellom brukere og ulike tjenester. Innholdet er ikke produsert av brukeren direkte, men genereres på bakgrunn av hva den enkelte, eller et kollektiv foretar seg. Et banalt eksempel på brukergenerert innhold er en nettside som lister opp hvilket innhold som er "mest lest", "oftest videresendt" etc. En mer kompleks form for brukergenerert innhold finner vi når en bruker deltar i en test eller konkurranse, der resultatet fører til en automatisk oppdatering av vedkommendes profilside, f eks på Facebook.
Begrepene brukerskapt og brukergeneret innhold blir stadig mer brukt i nye medier. De reflekterer utbredelsen av mediaproduksjon via nye teknologier, som er lett tilgjengelige for allmennheten. Eksempler er digital video, blogging, bilder fra kameratelefoner og wikier. 
Store medier som BBC og CNN, samt nyhetsbyrå som AP har egne redaksjoner og verktøy som samler inn og benytter brukergenerert innhold til journalistikk og nyhetsformidling .
I tillegg til disse teknologiene, kan innhold bli produsert ved at brukerne benytter en kombinasjon av fri programvare med åpen kildekode eller fleksibel lisensiering, eventuelt relaterte avtaler for å fremme samarbeid, kunnskap og oppdagelser.
Charles Sulpice Jules Chanoine

Biografi

Chanoine var kommandant for de franske styrker i Kina under andre opiumskrig fra 1856 til 1860. Etter ønske av og påtrykk fra den 14. shogun, Tokugawa Iemochi, gjorde Napoleon III til kommandant for den første franske militærmisjon til Japan. Blant hans offiserer der var også Jules Brunet. Etter shogunatets nederlag i Boshinkrigen måtte Chanoine i oktober 1868 forlate landet sammen med flesteparten av sine underordnede, etter keiser Meijis ønske.
Undter statsminister Henri Brisson ble Chanoine i 1898 fransk krigsminister, etter at generalene Godefroy Cavaignac og Émile Zurlinden måtte fratre grunnet Dreyfusaffæren. Likesom sine forgjengere forsøkte også Chanoine - mot resten av regjeringskabinettets vilje - å forhindre en fornyet undersøkelse av saken Dreyfus. Dette førte til at hele kabinettet gikk av den 1. november 1898.
Han ble gravlagt på cimetière du Père Lachaise i Paris.
Framtiden är vår: sånger till Vietnam

Framtiden är vår: sånger till Vietnam er et musikkalbum utgitt av De förenade FNL-grupperna i Sverige i 1974, på gruppenes plateselskap Befria Södern.
Under Vietnamkrigen arbeidet de svenske FNL-gruppene for å utvikle støtten til FNL og Vietnam og styrke motstanden mot USA, som de mente førte en imperialistisk krig. Som en del av aktiviteten ble det startet sanggrupper som underholdt ved møter og demonstrasjoner. Dette skjedde blant annet i Stockholm og i Göteborg. Framtiden Är Vår - Sånger till Vietnam er det femte albumet produsert av sanggruppene.
Det siste sporet på plata er den svenske versjonen av FNLs «nasjonalsang»: Befria Södern (på vietnamesisk Giài phóng mién Nam).
Novorossijsk

Novorossijsk (russisk: Новоросси́йск, tsjerkesisk: Цӏэмэз – Ts'emez) er en by i Krasnodar kraj i Russland. Den ligger ved Tsemesbukta på nordøstkysten av Svartehavet, rundt 100 km sørvest for Krasnodar. Innbyggertall: 281 400 (est. 2005), 232 079 (folketelling 2002).
Novorossijsk er Russlands viktigste havneby ved Svartehavet.
Byen har gjennom de siste årene begynt å blitt veldig modernisert. Temperaturene kan være veldig kalde på vinterstiden, og resten av året er det behagelig temperatur. På sommeren er det stort sett mellom 30 – 40 grader.
Glypthaga

Utseende

Middelsstore, brunlige eller gråbrune trebukker med diffuse, lyse lengdestriper. Antennene er noe lengre enn kroppen. Pronotum er sylindrisk uten tenner på sidene, dekkvingene nesten parallellsidige med avrundet rettvinklede "skuldre".

Utbredelse

Slekten er utbredt i Sør-Amerika, med de fleste av artene i Brasil.
Krümmel kjernekraftverk

Krümmel kjernekraftverk er et kjernekraftverk som produserer elektrisk kraft ved byen Geesthacht, ved elva Elben i Schleswig-Holstein, sørøst for Hamburg i det nordlige Tyskland. Dette er Tysklands niende største atomkraftverk målt etter produksjonskapasitet. Det står for 2 % av Tysklands kraftproduksjon. Anlegget eies av energiselskapene EON og Vattenfall, med 50 % av aksjene hver.
Det ble bygget og godkjent i perioden fra 1972 til 1984. Installert maksimal effekt er 1 401 MW, og årsproduksjonen i 2006 var på om lag 10,2 TWh elektrisk kraft. Anlegget har én reaktor. Den 4. juli 2009 ble kraftverket utkoblet etter en driftsforstyrrelse, 2011 besluttet den tyske forbundsdagen i en lov som var grunnet i konsekvensene av Fukushima-ulykken at det ikke skulle tas i bruk igjen.
Edgard Potier

Biografi

Potier tjenestegjorde først i det militære som fenrik. Han giftet seg med Ida Clementine Martin i Florenville i Luxembourg, og i 1929 fikk ekteparet datteren Josiane, sammen. I 1935 fikk Potier en grad innenfor ingeniørfaget fra universitetet i Brussel. I mai 1940 begynte Potier Capitaine som kommandant i det belgiske Luftforsvaret. Ved utbruddet av den andre verdenskrig, reiste Potier via Frankrike, Spania og Portugal, før han kom frem til Storbritannia i mars 1942.
I en alder av 39 år, i 1942, ble Potier avvist av det britiske RAF som for gammel til å delta under de aktive flygingene som blant annet inkluderte bombetokt. Potier sluttet seg derfor til den britiske etterretningsorganisasjonen MI9 i stedet. I juli 1943 landet han med fallskjerm i det sørøstlige Belgia (i den belgiske provinsen Luxembourg) nær Suxy. Under dette oppdraget var han ledsaget av den kanadiske radio-operatøren Conrad Lafleur.
På denne tiden, ble mange allierte flybesetninger, som var på bombetokt skutt ned av tyskerne, over det belgiske Ardennene. Potier oppdrag var å organisere flukten tilbake til Storbritannia for disse flyvere. Gi dem ly, mat og falske identitetspapirer, før han kunne flytte dem til trygge hus, helst i eller i umiddelbar nærhet til byen Reims i Nord-Frankrike. I motsetning til Ardennes i Belgia, var dette området godt egnet for evakuering med fly.
Mellom august og desember 1943, deltok Potier under tre vellykkede operasjoner der han arrangerte hjemsendelse av til sammen elleve flyvere og en agent fra SOE. Det finnes ingen sikre tall men det er blitt anslått at minst 60-70 flyvere kom seg tilbake til Storbritannia ved hjelp av Potier og hans medsammensvorne. Etter en periode hjemme i England hoppet Potier igjen med fallskjerm over Frankrike den 20. desember 1943. Den 28. desember dette året ble Potier`s kanadiske radio-operatør Conrad Lafleur overrasket av tyskerne, mens han sende kodede meldinger til hovedkvarteret i London. Lafleur klarte å rømme fra tyskerne, men dette var begynnelsen på en sekvens av hendelser som til slutt førte til at Potier ble arrestert av tyskerne.
Potier ble i fengsel utsatt for betydelig tortur som gjorde at han valgte å begå selvmord, den 11. januar 1944. Ettersom flere arrestasjoner i organisasjonen til Potier fulgte, kollapset nettverkene hans ganske effektivt. Av de 70 medlemmene av nettverket hans i Frankrike ble 60 deportert. Mindre enn halvparten av disse overlevde resten av krigen. Potier`s levninger ble senere gravd opp igjen fra graven i Reims, og den 18. september 1950, ble han begravet igjen, denne ganen med fulle militære æresbevisninger i Schaerbeek Cemetery i Brussel.
Enebakkneset gravplass

Enebakkneset gravplass er øst for Øyeren og vest for riksvei 22, i en del av Fet kommune som tilhørte Enebakk frem til 1962.
Det ble oppført et gravkapell på stedet i 2006.
Ludvig Mariboe

Bakgrunn

Han vokste opp i København, der foreldrene tilhørte den mosaiske menigheten. Selv ble han imidlertid oppdratt i den kristne tro og ble døpt med navnet Ludvig i 1802.

Forretningsdrift i Norge

Mariboe kom til Norge i 1804 som sekretær for Bernt Anker. Da denne døde året etter, starta Mariboe handel med korn. De følgende åra utvida han virksomheten raskt, og han var snart involvert i trelasthandel, jernverk, saueal og tekstilproduksjon. Han hadde flere møller, og i 1812 overtok han Jerusalem papirmølle ved Akerselva. Han starta her en klesfabrikk under navnet Lilleborg Fabrik. Denne var en forløper til det seinere Lilleborg-konsernet. Mariboe kjøpte Økern gård i 1811.
Mye av virksomheten måtte etter hvert avvikles på grunn av dårlig økonomi. Mariboe måtte selge Økern gård, og tilbrakte noen år i Stockholm. I 1823 var han tilbake i Norge, nå med virksomhet hovedsakelig innen politikken. Han fikk kjøpt tilbake Økern gård i 1831, som han så eide til sin død i 1841.

Politiker og samfunnsdebattant

Allerede fra starten i Norge var Mariboe aktiv i den offentlige debatt. Han argumenterte tidlig for en norsk seddelbank, og satte endatil av private midler til en slik. Han oppretta et landbruksfond og gav store midler til det nyoppretta universitetet i Christiania. Han var en av initiativtakerne til Tegneskolen.
Etter oppholdet i Sverige starta Mariboe bladet Patrouillen, som blei et ledende opposisjonsorgan. Historisk er det et viktig kildeskrift, ettersom det har detaljerte møtereferater fra Stortinget og tidvis også den svenske Riksdagen.
Ved valget i 1829 blei Mariboe valgt inn på Stortinget fra Christiania og tre år etter fra Akershus amt. Han lyktes imidlertid ikke å bygge seg opp som en sentral politiker, og han blei mot slutten mer ansett som en forvirra møteplager.
Etter å ha mista plassen på Stortinget prøvde Mariboe seg på en diplomatkarriere, men mislyktes. Han fikk psykiske problemer, og det siste året av sitt liv tilbrakte han på et hospital i Slesvig.

Militær karriere

Som forretningsmann fikk Mariboe tidlig forsyningsavtaler med den norske hæren. Han hadde stor interesse for feltet, og i 1808 oppretta han et lokalt batteri med frivillige mannskaper. I 1813 fikk han kapteins tittel i Hæren, og i 1814 fikk han ansvaret for hærens transportvesen.

Mariboegården

I 1810 fikk Mariboe oppført en stor treetasjers forretningsgård i Christiania sentrum. Adressen var Prinsens gate 20. Bygninga blei i 1820 kjøpt av staten, og Universitetet hadde auditorier her fram til 1852. Deretter hadde Revisjonsdepartementet kontorer her fram til gården i 1916 blei revet til fordel for den nye Telegrafbygninga.
Lansbergia sordida

Utseende

Middelsstore gullbasser uten metallisk glans. Hannene mangler horn eller utvekster på hodet. Hunnen er bred og matt svart, hannen slankere, pronotum har gul kant, dekkvingene er gjerne brunrøde.

Utbredelse

Arten er utbredt i Kenya og Tanzania.
Andøyane

Andøyane er en øygruppe som ligger ved det nordlige utløpet av Liefdefjorden i Woodfjorden, på nordsiden av Spitsbergen på Svalbard. Den største av øyene er Store Andøya, vest for denne ligger Vesle Andøya med en topp på 23 moh.
Øyene utgjør totalt anslagsvis 2 km² areal, og er helt flate. Like nord starter Reinsdyrflya. I sør ligger Måkeøyane.
Vang Skiløperforening

Vang Skiløperforening er et idrettslag i Hamar kommune. Det driver med langrenn, alpint, skihopping og sykling. Foreningen ble stiftet i 1902, som en etterfølger til Vang Skilag, som ble stiftet på slutten av 1800-tallet. Den ledes i dag av Gudbrand Skraastad. Lierberget blir brukt til trening i alpint og hopp, mens skistadionet på Gåsbu brukes til langrenn.
Vang Skiløperforening har arrangert NM i langrenn på Gåsbu sju ganger – i 1973, 1977, 1986, 1988, 2000, 2002 (del 2) og 2013 (del 1). Gåsbu har dessuten vært reservearena for Holmenkollrennene, og ble brukt i 1990 og 1992, da det var snømangel i Oslo. Skiløperforeningen har også arrangert NM og VM for junior i langrenn og junior-VM i hopp (1989).
Kurakhovsk kullkraftverk

Kurakhovsk kullkraftverk er et kullkraftverk i Ukraina. Det har en installert produksjonskapasitet på 1471 MW, fordelt på 7 turbiner. Dette er et av Ukrainas større kraftverk målt etter effekt. Anlegget ble påbegynt omkring 1970 og stod ferdig i 1975. Brenselkilden er brunkull.
NM i mangekamp 1992

NM i mangekamp 1992 var en del av NM i friidrett 1992, og ble arrangert som et eget mesterskap på Lerkendal stadion i Trondheim, 
4. og 5. juli av Byåsen IL.
Det ble konkurrert i tikamp for menn og sjukamp for kvinner.
Tilfartskontroll

Tilfartskontroll er en metode for å unngå bilkø ved å begrense tilfarten av trafikk til en hovedvei. Det kan for eksempel gjøres med trafikklys på påkjøringsrampene ved at trafikklyset lyser grønt i noen sekunder med 30 sekunders mellomrom og at bare ett kjøretøy skal passere i hver grønne periode.
Andre metoder for å unngå bilkø er å sette ned fartsgrensen til 60 km/t i tider med mye trafikk, eller øke bomavgiftene i rushtiden.
Indre befruktning

Indre befruktning er en form for formering der selve befruktningen av egget skjer inne i hunnens kropp. Dette er den aller vanligste formen for formering hos dyr som lever på land, og finnes hos de fleste insekter, alle landsnegler og hos amnioter (krypdyr, fugl og pattedyr). Alle dyr som er levendefødende eller ruger ut eggene i kroppen vil nødvendigvis måtte ha indre befruktning. Vanligvis bruke uttrykket i streng forstand der sæden sprøytes direkte inn i hunnen gjennom paring eller sex, selv om det også finnes mellomformer mellom inder og ytre befruktning der hannen lager en spermatofor som hunnen tar opp.

Indre befruktning og beskyttelse av egg og fostre

Dyr med intern befruktning har vanligvis utviklet mekanismer for å beskytte eggene. For eksempel skiller krypdyr og fugler ut egg som er dekket av et beskyttende eggeskall som beskytter mot uttørking og mekaniske og skade. Hos dyr dyr som lager tjukt eggeskall eller en eggkapsel må nødvendigvis befruktningen skje inne i kroppen, før disse strukturene dannes. Hos noen tilfeller vil store deler av eggets masse dannes etter befruktningen, og hos kloakkdyr til og med etter at fosterutviklingen er i gang. En del haier, enkelte krypdyr og alle høyere pattedyr har tatt dette et skritt videre ved å la hele fosterutviklingen skje inne i moren. Denne ekstra beskyttelse øker sannsynligheten for overlevelse fordi moren kan regulere temperaturen og tilføre fosteret næring samtidig som hun kan flytte embryoet rundt mye mer effektivt enn hun ville kunnet med et eksternt egg. De eneste krepsdyrene med intern befruktning er rur, der individene er er vokst fast til berget og ikke vil kunne bruke spermatofor slik andre krepsdyrene gjør.